Schmidt Erika már gyermekkorában megismerkedett a táncok világával, kezdetben a standard és latin táncok világában. Versenytáncosként számos hazai és nemzetközi megmérettetésen vett részt, és a magyar bajnoki címet is megszerezte, majd pályafutása során az akrobatikus rock and roll felé fordult.
 A sportág hamar a szívéhez nőtt, és Erika felismerte, hogy tudását és tapasztalatát a következő generációk fejlődésének szeretné szentelni. Oktatóként és edzőként azóta is töretlen lelkesedéssel dolgozik. Számára a tanítványok sikere legalább akkora öröm, mintha ő maga állna a dobogó legfelső fokán. Munkájának egyik legnagyobb értéke, hogy nem csupán tánclépéseket és akrobatikus elemeket tanít, hanem kitartásra, szorgalomra, fegyelemre, egymás támogatására és az önmagunkba vetett hitre is neveli a fiatalokat. 
2009-ben Erika vezetésével létrejött a DancEarth Táncsport Egyesület, amely az elmúlt évek során Szigetszentmiklós és a környező települések sportéletének meghatározó közösségévé vált. Több száz gyermek és fiatal ismerhette meg általa az akrobatikus rock and roll világát, és tapasztalhatta meg, hogy a sport egyszerre jelenthet kihívást, sikerélményt, közösséget és örömöt. Az évek során tanítványai számos kiemelkedő eredményt értek el területi, országos és nemzetközi versenyeken. Azonban minden egyes érem és helyezés mögött ott van Erika több éves, kitartó munkája, odafigyelése és szakmai elhivatottsága. 
Számára a sport értéke nem kizárólag a versenyeredményekben mérhető. Legalább ilyen fontos, hogy a gyermekek és felnőttek megszeressék a mozgást, megtalálják benne az örömöt, és egy aktívabb, egészségesebb élet részévé tegyék a sportot. 
